## Prvi program mjera aktivne politike u zapošljavanju

### NN 26/2000 (3.3.2000.), Prvi program mjera aktivne politike u zapošljavanju

# HRVATSKI ZAVOD ZA ZAPOŠLJAVANJE

**525**

## OBJAVA

Temeljem članka 44. Statuta Hrvatskog zavoda za zapošljavanje ("Narodne
novine", br. 118/99) Hrvatski zavod za zapošljavanje objavljuje

### PRVI PROGRAM MJERA AKTIVNE POLITIKE U ZAPOŠLJAVANJU I DOPUNU I RAZRADU ISTOG PROGRAMA

koje je Upravno vijeće Hrvatskog zavoda za zapošljavanje prihvatilo
na sjednicama održanim 5. lipnja 1998. godine i 26. studenoga 1998. godine,
a Vlada Republike Hrvatske donijela na sjednici održanoj 8. listopada 1998.
godine.

**MJERA 1.** SUFINANCIRANJE ZAPOŠLJAVANJA NEZAPOSLENIH OSOBA BEZ
RADNOG ISKUSTVA S EVIDENCIJE HRVATSKOG ZAVODA ZA ZAPOŠLJAVANJE

*Visina subvencije* Poslodavcu se subvencionira bruto plaća zaposlenika
do iznosa koji je definiran doprinosima na i iz bruto plaće (točno 41,557%).

Doprinosi koje Zavod subvencionira jesu:

- doprinos za mirovinsko i invalidsko osiguranje                      10,75%

- doprinos za zdravstveno osiguranje                                        9,00%

- doprinos za zapošljavanje                                                      0,85%

- doprinos za Hrvatsku gospodarsku komoru                           0,357%

**Zbirna stopa doprinosa na bruto plaću                              20,957%**

- doprinos za mirovinsko i invalidsko osiguranje                     10,75%

- doprinos za zdravstveno osiguranje                                       9,00%

- doprinos za zapošljavanje                                                     0,85%

**Zbirna stopa doprinosa iz bruto plaće                               20,60%**

*Ciljane skupine nezaposlenih osoba i uvjeti koji se moraju ispuniti:*

- sve nezaposlene osobe bez obzira na stručnu spremu,

- do 30 godina starosti,

- najmanje 30 dana na evidenciji Hrvatskog zavoda za zapošljavanje,

- prethodnim radnim iskustvom ne smatra se radni staž do 6 mjeseci u
zanimanju i do 12 mjeseci izvan zanimanja,

- osobe koje imaju obvezu stažiranja i polaganja državnog ispita ne
mogu imati radni staž u zanimanju.

*Dužina subvencije:*

- 12 mjeseci za osobe koje nemaju obvezu stažiranja ili prakse koja
prethodi prvom poslu,

- za osobe koje imaju zakonsku obvezu pripravničkog stažiranja i polaganja
državnog stručnog ispita:

- zdravstveni djelatnici (VSS, VŠS, SSS) - 12 mjeseci,

- VSS doktor medicine - 24 mjeseca,

- veterinarski djelatnici VSS - 12 mjeseci,

- djelatnici u prosvjeti i kulturi VSS - 12 mjeseci,

- djelatnici zaposleni u državnoj upravi VSS - 20 mjeseci, VŠS - 16
mjeseci i SSS - 14 mjeseci,

- diplomirani pravnici koji stažiraju u odvjetničkim i javnobilježničkim
uredima - 24 mjeseca,

- KV djelatnici koji žele steći uvjete za polaganje majstorskog ispita
- 24 mjeseca.

**MJERA 2.** SUFINANCIRANJE UVOĐENJA U POSAO ILI OSPOSOBLJAVANJA

*Dužina subvencije:*

- Vrijeme trajanja programa osposobljavanja određuje se sukladno složenosti
poslova za koje poslodavac osposobljava (školuje) djelatnike temeljem priloženog
programa osposobljavanja, i to:

- Za osobe niže stručne spreme koje se osposobljavaju za rad na jednostavnijim
poslovima u procesu proizvodnje u svim djelatnostima treba odrediti duljinu
osposobljavanja od 3-6 mjeseci. Ukoliko se radi o složenijim poslovima,
rok se pomiče sukladno programu osposobljavanja.

- Za osobe sa završenim srednjim obrazovanjem i visokokvalificirane
osobe s radnim iskustvom vrijeme trajanja osposobljavanja je od 4 do 12
mjeseci.

- Za poslove visokog stupnja složenosti duljina osposobljavanja je 8-12
mjeseci.

- Vrijeme trajanja uvođenja u posao određuje se sukladno složenosti
poslova, i to kako slijedi:

- Uvođenje u posao osobe bez radnog iskustva na jednostavnijim poslovima
traje u pravilu od 3 do 6 mjeseci.

- Za poslove složenosti četvrtog stupnja izobrazbe vrijeme trajanja
aktivnosti uvođenja u posao u pravilu traje od 6 do 9 mjeseci (elektrotehničari,
strojarski tehničari, ekonomski tehničari, administrativni tehničari i
sl.).

- Za poslove složenosti šestoga i sedmog stupnja izobrazbe vrijeme je
trajanja aktivnosti u pravilu od 9 do 12 mjeseci (dipl. inženjer agronomije,
veterinar, pravnik, ekonomist itd.)

*Ciljane skupine nezaposlenih osoba:*

- sve nezaposlene osobe bez obzira na stručnu spremu i radno iskustvo,

- bez obzira na dob,

- najmanje 30 dana na evidenciji Hrvatskog zavoda za zapošljavanje.

Visina subvencije, uvjeti i posebne pogodnosti za poslodavca i povrat
uplaćenih doprinosa poslodavcu istovjetan je za Mjeru 1. i Mjeru 2., i
to kako slijedi:

*Uvjeti koje poslodavac mora ispuniti:*

- popuniti Zahtjev i dostaviti Zavodu u roku 30 dana od dana sklapanja
Ugovora o radu,

- ispuniti (i dostaviti) Prijavu potrebe za radnikom.

- uz Zahtjev, poslodavac je dužan priložiti dokumentaciju prema popisu
u privitku Zahtjeva,

- sklopiti ugovor o radu na neodređeno vrijeme ili ugovor o radu na
određeno vrijeme, ali najmanje na dvostruko vrijeme trajanja sufinanciranja
(npr. ako je sufinanciranje Zavoda trajalo 6 mjeseci, ugovor o radu sklapa
se najmanje na 12 mjeseci).

*Posebna pogodnost za poslodavca:*

- Ako poslodavac s nezaposlenom osobom odmah sklopi ugovor o radu na
neodređeno vrijeme, te potpiše sa Zavodom ugovor o sufinanciranju, Zavod
će poslodavcu isplatiti jednokratan iznos od 2.000 DEM (u kunskoj protuvrijednosti)
po svakoj na taj način zaposlenoj osobi.

- Ako poslodavac s nezaposlenom osobom sklopi ugovor o radu na određeno
vrijeme, te potpiše ugovor o sufinanciranju, nakon isteka ugovora o radu
na određeno vrijeme Zavod mu može isplatiti jednokratan iznos od 2.000
DEM (u kunskoj protuvrijednosti), ako s takvom osobom sklopi ugovor o radu
na neodređeno vrijeme.

*Povrat uplaćenih doprinosa poslodavcu:*

- Povrat se isplaćuje tromjesečno, i to za proteklo tromjesečno razdoblje,
na temelju pismenog poziva na plaćanje koji poslodavac upućuje Zavodu.

- Poslodavac je uz pismeni poziv dužan dostaviti preslike sljedećih
dokumenata:

a) Id-obrazac potvrđen od Ministarstva financija, za svaki mjesec za
koji se traži povrat doprinosa,

b) presliku izvoda žiroračuna poslodavca iz kojega su vidljiva plaćanja
za doprinose na i iz plaće sufinancirane osobe za svaki mjesec za koji
se traži povrat sredstava,

c) obračunske liste bruto plaće za svaku osobu iz ugovora o sufinanciranju,
potvrđenu od primatelja i poslodavca za mjesece za koje se traži povrat
sredstava,

d) presliku izvoda žiro računa poslodavca, iz kojega je vidljiva isplata
plaće za mjesece za koje se traži povrat sredstava.

**MJERA 3.** STRUČNO OSPOSOBLJAVANJE, PREKVALIFIKACIJA I DOKVALIFIKACIJA
ZA POZNATOG I NEPOZNATOG POSLODAVCA

Odnosi se na programe stručnog osposobljavanja, prekvalifikacije i dokvalifikacije
nezaposlenih osoba za poznatog i nepoznatog poslodavca, kao i za zaposlene
kod poslodavca koji zbog restrukturiranja prelazi na novi proizvodni program,
odnosno viši stupanj tehnologije.

**POZNATI POSLODAVAC**

Područna služba Hrvatskog zavoda za zapošljavanje obavlja timsku obradu
nezaposlenih osoba koje upućuje na obrazovanje, da bi se utvrdile psihofizičke
sposobnosti potencijalnih zaposlenika.

*Ciljane skupine nezaposlenih osoba:*

- sve nezaposlene osobe koje su prošle timsku obradu u Zavodu,

- dob ovisi od zanimanja za koje se osoba školuje,

- najmanje 30 dana na evidenciji Hrvatskog zavoda za zapošljavanje.

**Uvjeti koje poslodavac mora ispuniti:**

- popunjen Zahtjev i dostavljen Zavodu roku 30 dana od dana sklapanja
Ugovora o radu,

- zaprimljena Prijava potrebe za radnikom,

- uz Zahtjev poslodavac je dužan priložiti dokumentaciju prema popisu
iz privitka Zahtjeva prikazanoga u produžetku ovog teksta,

- program osposobljavanja razrađen s aspekta teorijske i praktične nastave
s fondom sati, nastavnim planom i programom, nastavnim predmetima (općim
i stručnim), te popisom voditelja osposobljavanja,

- priložen troškovnik koji se sastoji od:

materijalnih troškova (radna odjeća, rukavice, potrošni materijali i
alati) - Zavod sufinancira do 20%,

troškovi teorijske i praktične nastave (Zavod sufinancira do 80%), bez
obzira je li nastava organizirana isključivo kod poslodavca ili u obrazovnoj
ustanovi,

- za vrijeme obrazovnih aktivnosti poslodavac zaključuje s odabranom
nezaposlenom osobom ugovor o radu na neodređeno, odnosno ugovor o radu
na određeno vrijeme u vremenu trajanja obrazovanja, a nakon uspješno završenog
obrazovanja ugovor o radu na neodređeno vrijeme (u opravdanim slučajevima
Zavod može sufinancirati dio plaće za vrijeme osposobljavanja u visini
minimalne novčane naknade).

**Isplata iznosa odobrenog sufinanciranja:**

- 70% po potpisu ugovora o sufinanciranju obrazovanja;

- 30% po završetku obrazovanja i ispunjavanju obveza iz ugovora.

**NEPOZNATI POSLODAVAC**

Postupak i uvjeti Hrvatskog zavoda za zapošljavanje pri upućivanju na
stručno osposobljavanje, prekvalifikaciju i dokvalifikaciju jesu sljedeći:

- između nezaposlenih osoba Zavod uobičajenim metodama odabire polaznike
osposobljavanja prema potražnji, tržištu rada i poznatim programima osposobljavanja
obrazovnih ustanova,

- odabir obrazovnih ustanova temelji se na javnom nadmetanju,

- troškove osposobljavanja Zavod u 100% iznosu isplaćuje obrazovnoj
ustanovi,

- polaznici osposobljavanja ostvaruju prava na minimalnu novčanu naknadu
i troškove prijevoza u cijelosti prema priloženoj specifikaciji (ulaze
i troškovi udžbenika),

- s nezaposlenom osobom koja će biti uključena u program osposobljavanja
zaključuje se ugovor koji obvezuje nezaposlenu osobu na završetak osposobljavanja
odnosno povrat troškova osposobljavanja, ukoliko nezaposlena osoba vlastitom
krivnjom ne završi osposobljavanje na koje je upućena.

**MJERA 4.** SUFINANCIRANJE ZAPOŠLJAVANJA NEZAPOSLENIH HRVATSKIH
BRANITELJA, TE NEZAPOSLENE DJECE I SUPRUŽNIKA POGINULIH I NESTALIH

*Ciljane skupine nezaposlenih osoba:*

- svi nezaposleni hrvatski branitelji, nezaposlena djeca i supružnici
poginulih i nestalih, koji svoj status mogu dokazati potvrdom Ministarstva
obrane, odnosno Ministarstva unutrašnjih poslova prema članku 2. stavku
3. Zakona o pravima hrvatskih branitelja iz Domovinskog rata i članova
njihovih obitelji ("Narodne novine" 108/96), odnosno relevantnim dokumentima
o srodstvu,

- bez obzira na dob,

- najmanje 30 dana na evidenciji Hrvatskog zavoda za zapošljavanje,

- mogu imati radni staž.

*Visina subvencije:*

- 70% iznosa bruto plaće i doprinosa na bruto plaću u prvoj godini.

- 50% iznosa bruto plaće i doprinosa na bruto plaću u drugoj godini.

Uvjeti, posebne pogodnosti za poslodavca i povrat uplaćenih doprinosa
poslodavcu istovjetan je kao za Mjeru 1. i Mjeru 2.

Ravnateljica
Hrvatskog zavoda za zapošljavanje
**Sanja Crnković-Pozaić,** v. r.

Ostalo, NN 26/2000-525